Diari Oficial de la Generalitat Valenciana


Sumari del DOGV 8209, del 10-01-2018 (2017/11803)

RESOLUCIÓ de 6 de novembre de 2017, del Servei Territorial d'Indústria i Energia de Castelló, per la qual s'atorga una autorització administrativa prèvia i una autorització administrativa de construcció d'instal·lació de línia elèctrica. Expedient número ATLINE/2016/512/12.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8209

Data del DOGV
:   10-01-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2017/11577


Data del document
:   06-11-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 6 de novembre de 2017, del Servei Territorial d'Indústria i Energia de Castelló, per la qual s'atorga una autorització administrativa prèvia i una autorització administrativa de construcció d'instal·lació de línia elèctrica. Expedient número ATLINE/2016/512/12. [2017/11699]  
Presentada una sol·licitud d'autorització administrativa prèvia i d'autorització administrativa de construcció, relativa a la instal·lació elèctrica indicada més avall, i sobre la base dels següents:  
  
Fets  
Primer. Que en data 13 d'octubre de 2016 s'incoa l'expedient ATLINE/2016/512/12, amb la sol·licitud prèvia presentada en aquest Servei Territorial d'Indústria i Energia.  
Segon. Que en data 21 d'octubre de 2016 es presenta la liquidació de la taxa corresponent.  
Tercer. S'ha realitzat la informació pública a què fan referència l'article 9 del Decret 88/2005, de 29 d'abril, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, i la normativa vigent en matèria d'avaluació d'impacte ambiental, per mitjà de l'anunci corresponent, publicat en el Butlletí Oficial de la Província de Castelló el 5 de gener de 2017, i no s'hi ha presentat cap al·legació durant el període d'informació pública de la sol·licitud presentada.  
Quart. Amb data 27 de febrer de 2017 se sol·licita la preceptiva estimació d'impacte ambiental davant de la Direcció General del Medi Natural i d'Avaluació Ambiental.  
Cinqué. Amb data 24 d'octubre de 2017 té entrada en aquest servei territorial l'informe d'impacte ambiental emés en data 23 d'octubre de 2017 per la Direcció General del Medi Natural i d'Avaluació Ambiental.  
  
Sisé. Examinada la documentació aportada, amb data 6 de novembre la Secció d'Energia i Mines emet una proposta de resolució favorable.  
  
Fonaments de dret  
Primer. Efectuats els tràmits necessaris per a l'autorització administrativa prèvia i l'autorització administrativa de construcció (d'acord amb la nova terminologia introduïda per la Llei 24/2013, de 26 de desembre, del sector elèctric, en l'article 53), establits en el Decret 88/2005, de 29 d'abril, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana.  
  
Segon. Que la instrucció del procediment és competència del Servei Territorial d'Indústria i Energia segons el Decret 104/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 8113, 25.08.2017).  
El cap del Servei Territorial d'Indústria i Energia de Castelló, en l'àmbit de les competències que té atribuïdes, resol:  
  
Primer  
Atorgar al peticionari l'autorització administrativa prèvia de la instal·lació elèctrica que s'indica.  
Peticionari: Iberdrola Distribución Eléctrica, SAU.  
Emplaçament de la instal·lació: partides els Rosildos, la Roca del Figueral i el Parral, Sierra Engarcerán, Castelló.  
Projecte/avantprojecte. Denominació: CS-169/16. Nova línia aèria trifàsica a 20 kV de simple circuit 100-A1/S1A interconnexió L/Albocàsser STR Benassal en suport 936378 i L/Pont ST la Vall d'Alba entre suports 190478-190479, al terme municipal de Sierra Engarcerán (Castelló).  
  
  
  
Característiques principals:  
  
Núm. de registre de línies: Tipus: aèria  
Tensió: 20 kV Longitud total: 3.577 m  
Longitud aèria: 3.577 m Longitud subterrània: 0 m  
  
  
Pressupost: 134.684,57 euros.  
Aquesta autorització s'atorga sense perjudici de les concessions, autoritzacions, llicències i permisos, tant públics com privats, que calga obtindre per part del sol·licitant de la instal·lació per a efectuar-la, d'acord amb altres disposicions que resulten aplicables i, en especial, les relatives a l'ordenació del territori i al medi ambient.  
  
Aquesta autorització s'emet sense perjudici de tercers i deixant a part els drets particulars.  
  
Segon  
Atorgar l'autorització administrativa de construcció de la instal·lació segons el projecte d'execució presentat. En l'execució es tindran en compte les condicions següents:  
1. Les obres han de fer-se d'acord amb el projecte presentat i, si és el cas, els annexos tècnics posteriors al projecte aportats.  
2. El peticionari ha de tindre en compte les prescripcions disposades en els reglaments vigents, així com els condicionats imposats pels organismes afectats.  
3. El titular donarà compte de la terminació de les obres mitjançant la presentació de la sol·licitud d'autorització d'explotació, en els termes establits en els articles 12 o 18 del Decret 88/2005, segons el tipus d'instal·lació de què es tracte.  
4. En el cas que, per a finalitzar l'execució de la instal·lació objecte de projecte, es requerisca posar-ne part en tensió, s'ha de procedir d'acord amb les condicions següents:  
· Presentació de sol·licitud de finalització d'execució, a la qual s'ha d'acompanyar, en triple exemplar, el certificat de finalització parcial d'obra, subscrit per un tècnic competent i visat pel col·legi oficial corresponent, acreditatiu que la part de la instal·lació ja executada està d'acord amb els reglaments tècnics en la matèria.  
· La finalització de l'execució s'ha de fer sota la mateixa direcció d'obra que l'anterior certificació, i s'ajustarà a les condicions tècniques i de seguretat reglamentàries.  
· L'empresa distribuïdora efectuarà totes les actuacions que considere necessàries de manera que queden garantits tant el manteniment de les condicions reglamentàries de la mateixa xarxa ja existent com la no-pertorbació a altres instal·lacions o equips.  
· S'ha de presentar, en el termini màxim de deu dies des de la completa execució de la instal·lació, la sol·licitud d'autorització d'explotació, d'acord amb el que estableix el Decret 88/2005.  
· Transcorregut un mes des que aquest servei territorial diligenciara i entregara el certificat de finalització parcial d'obra sense que per part del peticionari se n'haja sol·licitat l'autorització d'explotació, es paralitzarà l'execució de la part de la instal·lació que se sol·licitava posar en tensió. Cas que la dita instal·lació ja estiguera en tensió, el peticionari haurà de procedir-ne a la desconnexió en el moment de la finalització del dit termini.  
5. El projecte es desenvoluparà de conformitat amb els condicionants ambientals que es detallen en la declaració/estimació d'impacte ambiental, emesa amb data 23 d'octubre de 2017, per la Direcció General del Medi Natural i d'Avaluació Ambiental i amb referència 35/5636-RWA.  
L'Administració deixarà sense efecte la present resolució en qualsevol moment en què observe l'incompliment de les condicions imposades en aquesta.  
Aquesta autorització s'atorga sense perjudici de les concessions, les llicències i els permisos, tant públics com privats, que calga obtindre per part del sol·licitant de la instal·lació per a efectuar-la, d'acord amb altres disposicions que siguen aplicables i, en especial, les relatives a l'ordenació del territori i el medi ambient.  
Podrà ser causa de revocació de la resolució l'incompliment de les condicions expressades en aquesta, la variació substancial de les característiques descrites en la documentació presentada i que n'ha determinat l'atorgament o una altra causa excepcional que ho justifique.  
Tercer  
Publicar en el Diari Oficial de la Comunitat Valenciana la present resolució, d'acord amb el que disposa l'article 42.1 de la Llei 21/2013, de 9 de desembre, d'avaluació ambiental.   
  
Contra aquesta resolució, que no posa fi a la via administrativa, pot interposar-se un recurs d'alçada davant de la Direcció General d'Indústria i Energia (c. Castán Tobeñas, núm. 77, 46381 València) en el termini d'un mes, comptat a partir de l'endemà d'aquell en què tinga lloc la notificació de la resolució, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Castelló de la Plana, 6 de novembre de 2017.- El cap del Servei Territorial d'Indústria i Energia: Gerardo Nebot García.  
  
  
ANNEX  
  
Amb data 23 d'octubre de 2017, el director general de Medi Natural i d'Avaluació Ambiental ha dictat l'informe d'impacte ambiental que a continuació es transcriu.  
  
Informe d'impacte ambiental  
Expedient: 35/5149-OSC.  
Títol: Nova línia aèria trifàsica a 20 kV de simple circuit interconnexió L/Albocàsser STR Benassal en suport 936378 i L/Pont ST la Vall d'Alba entre suports 190748-190749, Sierra Engarcerán (Castelló).  
Promotor: Iberdrola Distribución Eléctrica, SAU.  
Òrgan substantiu: Servei Territorial d'Energia (ATLINE/2016/512/12).  
Localització: terme municipal de Sierra Engarcerán (Castelló).  
  
Descripció del projecte  
Les línies existents L/19-Pont (procedent de la STR la Vall d'Alba) i L/05-Albocàsser (procedent de la STR Benassal), de 20 kV, s'exploten en l'actualitat de manera radial, sense connexió amb altres línies que presenten diferent font d'alimentació. Aquest esquema de distribució, en cas de defecte en la xarxa, no permet que els consumidors s'abastisquen d'altres línies de subministrament, i queden així sense servei fins a la reparació.  
Iberdrola Distribución Eléctrica, SAU, promou una nova línia elèctrica aèria de 20 kV que connecte les línies esmentades, a fi de configurar en anell la xarxa existent, i assegurar la qualitat i continuïtat del servei.  
La nova línia elèctrica tindrà una longitud d'uns 3,6 km i anirà pel terme municipal de Sierra Engarcerán (Castelló), aprofitant el traçat de la CV-155. Comptarà amb 23 suports metàl·lics en gelosia.  
  
  
Tramitació administrativa  
Amb data 27 de febrer de 2017, s'ha rebut del Servei Territorial d'Indústria i Energia de València, una sol·licitud d'avaluació d'impacte ambiental del projecte de línia elèctrica aèria trifàsica a 20 kV, simple circuit, d'interconnexió entre la L/Albocàsser STR Benassal en suport 936378 i la L/Pont ST la Vall d'Alba entre els suports 190478-190479, promogut per Iberdrola Distribución Eléctrica, SAU, amb referència ATLINE/2016/512/12. Aquest òrgan substantiu comunica, a més, que s'ha realitzat la informació pública de l'expedient sense que s'hi hagen rebut al·legacions i que s'han realitzat consultes, de les respostes a les quals s'adjunta una còpia. L'expedient remés consta de:  
· Document ambiental del projecte.  
· Traçat de les distintes alternatives en format cartogràfic  
· Informe de l'Ajuntament de Sierra Engarcerán, de 23 de novembre de 2016, de caràcter favorable.  
· Informe del Servei de Carreteres de la Diputació de Castelló (ref. 6529/2016), de caràcter favorable, tenint en compte l'encreuament aeri de la CV-155.  
· Informe de l'Àrea de Gestió del Domini Públic Hidràulic de la Confederació Hidrogràfica del Xúquer (CHJ), de 9 de gener de 2017, en el qual s'assenyalen les condicions en què ha de dissenyar-se l'encreuament de vies.  
· Informe del Servei de Prevenció d'Incendis Forestals de la Direcció Territorial de Castelló, de 25 de gener de 2017. Atés que la línia travessa, en part, terreny forestal, s'assenyala la necessitat d'observar el Decret 150/2010, de 24 de setembre, en el tractament de vegetació forestal sota la línia, i també el Decret 7/2004, de 23 de gener, relatiu a la seguretat en la prevenció d'incendis forestals.  
  
Vist l'àmbit en què es desenvolupa l'actuació, amb data 2 de maig de 2016, es va remetre consulta a la Subdirecció General del Medi Natural i al servei competent en patrimoni cultural, com a òrgans afectats pel projecte, als efectes previstos en l'article 46 de la Llei 21/2013.  
  
La Subdirecció General del Medi Natural ha remés una còpia de la Resolució de valoració preliminar de repercussions sobre Xarxa Natura 2000, emesa el 14 d'agost de 2017 per la Direcció General de Medi Natural i d'Avaluació Ambiental, en la qual es determina que el projecte no tindrà efectes apreciables sobre la dita xarxa, sempre que complisca les previsions del Reial decret 1432/2008, de 29 d'agost, i que, en conseqüència, no ha de sotmetre's a avaluació detallada dels seus efectes sobre la Xarxa Natura 2000.  
Es disposa d'elements de judici suficients per a la continuació del procediment d'avaluació d'impacte ambiental simplificada, d'acord amb el que preveu l'article 46 de la Llei 21/2013, de 9 de desembre.  
  
  
Consideracions ambientals  
El projecte es desenvolupa íntegrament en Sierra Engarcerán, en la zona nord-oest del terme municipal. L'origen de la línia elèctrica en projecte se situa al nord del nucli urbà i circula per l'entorn de la CV-155 (connexió entre Sierra Engarcerán i els Rosildos) fins arribar a les proximitats del nucli del Mas de Cervera. És un entorn de fisiografia muntanyosa amb pendents acusats, en especial, en les proximitats de la carretera esmentada i que s'obri, a l'oest, cap a la vall de la rambla Carbonera (que va en sentit nord-sud), d'orografia més plana i pel qual va la CV-15. A pesar del caràcter forestal de la major part de l'àmbit, el terreny està abancalat per la seua pretèrita explotació agrícola, i persisteix el cultiu de secà bàsicament en les zones més accessibles. En sentit est-oest, avancen diversos barrancs cap a la rambla Carbonera.  
  
La pràctica totalitat de l'àmbit s'inclou en l'espai de la Xarxa Natura 2000 Sierra Engarcerán (LIC ES5223055). No es veuen afectats altres espais naturals protegits, microreserves de flora, reserves de fauna, plans de recuperació o elements naturals d'interés. La vegetació existent és de caràcter forestal en les cotes més elevades de la serra i cultius de secà en els vessants i les zones més planes. Entre la vegetació forestal, predomina el matoll. D'acord amb la BDBCV, està present l'hàbitat d'interés comunitari matolls arborescents de Juniperus spp. La fauna està constituïda per espècies ubiquistes en mitjans agrícoles, així com aus lligades al medi forestal, i en destaquen gran varietat de rapinyaires.  
En els projectes de línies elèctriques, la principal mesura preventiva consisteix en l'adequat disseny del traçat. Un extrem de la línia en projecte se situa en les proximitats de l'enclavament del Mas de Paula, en un suport de la L/Pont de la ST la Vall d'Alba. L'altre extrem es localitza en les proximitats del Mas de Cervera, on connecta amb la L/Albocàsser de la STR Benassal. Atesos els condicionants tècnics i ambientals del projecte i les característiques de la zona, s'han proposat i analitzat diversos traçats alternatius. En particular, es valora com a alternativa el traçat subterrani. Aquesta opció no resulta possible dissenyar-la al costat del recorregut de la CV-155, ja que està delimitada per forts pendents que ho fan inviable. El caràcter forestal dels camins que van per la zona i la discontinuïtat d'aquests, la necessitat de dur a terme grans moviments de terres en terreny natural amb pendent i les dificultats de manteniment associades a aquesta tipologia de disseny, porten a descartar aquesta opció.  
Se selecciona finalment un traçat pròxim a la carretera CV-155, aprofitant el corredor que aquesta crea. Aquest traçat permet aprofitar un tram d'una línia elèctrica existent (aproximadament d'1 km), i reduir la longitud del tram de nova construcció. Evita les zones de major erosió actual i potencial, i el pas i proximitat a cims, cornises i trencats. Travessa un curs d'aigua d'entitat menor, sense vegetació higròfila. Es preserven les zones de major valor ecològic que han romàs inalterades per la seua baixa accessibilitat. El pas per zones de fons i vessant mitjà, contribueix a la integració visual de la línia. La línia no va per zones habitades ni pròxima a nuclis residencials.  
  
Atenent les característiques del projecte i els hàbitats presents, l'òrgan gestor de la Xarxa Natura 2000 ha emés la Resolució de 14 d'agost de 2017, concloent-hi que el projecte no tindrà efectes apreciables sobre la integritat del lloc esmentat.  
El traçat no travessa cap via pecuària ni forest d'utilitat pública. S'ha identificat una zona amb rellevància arqueològica al sud de la CV-155. El traçat no s'aproxima al perímetre de protecció associat i no es preveu afecció sobre el patrimoni cultural catalogat.  
Les condicions constructives en la major part del traçat, ubicat sobre el corredor de la carretera CV-155, són favorables i acceptables, encara que, de manera puntual, poden presentar-se problemes de tipus litològic i geomorfològic generats pel desnivell topogràfic, per la desigual resistència a l'erosió dels materials i per diferents característiques mecàniques existents en la zona contacte dels distints grups de roques.  
  
Els suports 20 i 21 presenten dificultat d'accés i un cert pendent, la qual cosa fa recomanable utilitzar mitjans constructius alternatius.  
La construcció de la línia requereix l'accés fins a la base dels suports, aprofitant la xarxa de camins existents. Atesa la proximitat a la CV-155, l'accés es fa mitjançant aquesta i els camins adjacents. Els moviments de terra es limiten a l'excavació de les fonamentacions dels suports. Al peu de cada suport, es crearà una plataforma de treball, alterant temporalment el terreny sobre el qual s'assenta; no obstant això, no s'hi preveu l'arreplega de materials, que es transportaran per mitjà de camió grua per a la seua directa instal·lació. En les zones de cultiu, en cas necessari, es travessen els bancals, i es procedeix posteriorment a descompactar els terrenys.  
S'aplicaran les mesures preventives habituals en obra, consistents en reg d'arreplegues i zones de pas de maquinària, manteniment adequat dels equips i vehicles, cobriment de la càrrega dels camions, etc. Es prohibeix la reparació o el canvi d'oli de la maquinària en zones no destinades a aquest fi, i s'ha d'habilitar, si és el cas, una àrea específica degudament acotada i impermeabilitzada. Tots els residus generats per les obres s'entregaran a un gestor autoritzat. Finalitzades les obres, es restituiran les superfícies afectades al seu estat anterior.  
En fase d'explotació, la presència i el funcionament de la línia elèctrica comporta la generació de servituds de pas (franja delimitada per la projecció dels conductors de la línia i incrementada segons reglament) i ocupació (pels suports), que limiten els usos del terreny. El pas del corrent genera camps elèctrics i magnètics de baixa magnitud. La presència del cablejat comporta un risc per a l'avifauna, per la qual cosa per a previndre la col·lisió i l'electrocució d'avifauna, el projecte incorpora les previsions del Reial decret 1432/2008, de 29 d'agost. Atés l'escàs port i cobertura de la vegetació forestal, la faixa de protecció no comporta afecció rellevant, excepte en un tram d'uns 116 on la línia travessa una massa de pi blanc sobre la qual sí que caldrà realitzar l'obertura del carrer de seguretat. El manteniment de la línia no comporta afeccione rellevants associades.  
El pla de vigilància ambiental proposat preveu la supervisió de les obres per a comprovar l'adopció de les mesures preventives i correctores considerades i l'adequada gestió dels residus. Les labors de supervisió esmentades es reflectiran en informes periòdics i en un informe final.  
En relació amb els criteris de l'annex III de la Llei 21/2013, de 9 de desembre, es pot concloure:  
· Característiques del projecte. La línia té una longitud de poc més de 3 km i compta només amb 23 suports, aprofitant en part un traçat existent en desús.  
· El traçat es dissenya aprofitant el corredor creat per la CV-155. La infraestructura incorpora mesures preventives per a minimitzar el risc per a l'avifauna. És de 20 kV, no es requereix maquinària pesada per a la seua execució. No es considera rellevant la utilització de recursos naturals o la generació de residus.  
S'adopten les mesures preventives necessàries per a evitar la contaminació i els riscos associats a l'execució del projecte.  
· Ubicació del projecte. L'entorn del projecte és muntanyós, però s'aprofita el traçat de la carretera per a dissenyar el traçat, a manera de corredor d'infraestructures. Els suports es localitzen al costat de camins i llindes per a reduir l'afecció sobre el terreny natural. S'aprofiten les zones més accessibles, per l'existència de cultius i camins i la planitud del terreny, i presenten dificultat d'execució únicament dos dels 23 suports. S'evita l'afecció directa als elements de major interés, en particular als jaciments catalogats i hàbitats d'interés. Encara que es travessa un àmbit de la Xarxa Natura 2000, no es preveu afecció sobre la integritat del lloc.  
· Característiques del potencial impacte. Les afeccions previstes estan limitades a la franja necessària per a les obres i no hi ha elements sensibles en l'entorn (excepte allò que s'ha indicat en el punt anterior), per la qual cosa, els impactes seran poc rellevants i de curta duració, així com reversibles. Com a impacte positiu, cal esmentar la millora en la qualitat i seguretat del subministrament elèctric.  
  
Consideracions jurídiques  
El projecte de línia elèctrica aèria a 20 kV i longitud superior a 3 km (dels quals menys de 2 km són coincidents amb l'àmbit de la Xarxa Natura 2000) constitueix d'acord amb les previsions de la Llei 21/ 2013, de 9 de desembre, un supòsit d'avaluació d'impacte ambiental simplificada (article 7.2. 7.2.a), en quedar-hi inclòs en l'annex II (grup 4.b). L'expedient ha seguit el procediment, segons queda regulat en el capítol I, títol II, de la dita Llei 21/2013.  
L'article13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 8072016, d'1de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de nova línia aèria trifàsica a 20 kV de simple circuit d'interconnexió entre la L/Albocàsser STR Benassal en suport 936378 i la L/Pont ST la Vall d'Alba entre suports 190748-190749, promoguda per Iberdrola Distribución Eléctrica, SAU, al terme municipal de Sierra Engarcerán (Castelló), no té efectes significatius sobre el medi ambient, sempre que aquest s'ajuste a les previsions del projecte i del document ambiental, als termes i les condicions previstos en aquest informe, i sense perjudici de l'obtenció prèvia de les autoritzacions sectorials que s'hi apliquen.  
Com a condicions addicionals a les previstes en el document ambiental, s'incorporaran al projecte les següents:  
· S'observa l'existència d'una senda camp a través, que es prolonga des de la ubicació del suport 23 fins a les proximitats del suport 22, i dista d'aquest uns 90 m. Atés l'escàs pendent, resulta possible prolongar-la fins a la base del suport 23 per mitjà del pas dels vehicles i equips camp a través, sense obertura de nou accés a través de mitjans mecànics, i s'haurà d'utilitzar aquest mètode per al trasllat dels materials i l'execució de la infraestructura.  
· Al contrari, les condicions de distància fins als accessos existent i pendent de la zona en què es localitzen els suports 20 i 21, fa necessari descartar l'obertura de nous accessos rodats. S'utilitzaran per tant helicòpters per a la seua execució.  
· L'execució del suport 19 es realitzarà aprofitant l'explanació adjacent a la base d'aquest que hi ha al costat de la carretera CV-155.  
  
· Atés el caràcter forestal de l'àmbit, resulten d'aplicació les normes de seguretat en prevenció d'incendis forestals en l'execució de les obres i durant els treballs de manteniment que estableix el Decret 7/2004, de 23 de gener.  
· Encara que la vegetació és majoritàriament arbustiva i d'escàs port i cobertura, s'observa la presència d'exemplars arboris que poden interferir amb l'adequada explotació de la línia. El carrer de seguretat previst en projecte ha de realitzar-se de forma selectiva, d'acord amb les previsions del Decret 150/2010, de 24 de setembre.  
· Es preveu en el document ambiental la possibilitat d'eliminar per mitjà de crema els residus vegetals generats per la tala o el desbrossament. No es considera adequada aquesta pràctica, i s'ha de gestionar a través d'empreses autoritzades.  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici que, si és el cas, siguen procedents en la via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.   
  
  
València, 23 d'octubre de 2017.- El director general de Medi Natural i d'Avaluació Ambiental. Antonio Marzo Pastor.